**IDEGENFORGALMI ADÓ (IFA) ÁLTALÁNOS TUDNIVALÓI:**

Adókötelezettség terheli azt a **magánszemélyt, aki nem állandó lakosként** az önkormányzat illetékességi területén **legalább egy vendégéjszakát eltölt.** Alapja a megkezdett vendégéjszakák száma, **Hajdúnánáson** ennekmértéke **400,- Ft/fő/éj.**

A helyi adókról szóló 1990. évi C. törvény (Htv.) és Hajdúnánás Városi Önkormányzat Képviselő-testületének a helyi adókról szóló 27/2016. (VII. 05.) Önkormányzati Rendelete alapján a tevékenység sajátosságaihoz igazodó szabályok működnek az idegenforgalmi adó érvényesítésére, mivel a **tartózkodási idő (vendégéjszaka) utáni idegenforgalmi adót az adóbeszedésre kötelezett** (pl. az üzemeltető, az üdülőt fenntartó szerv, a helyiség tulajdonosa, a rendelkezni jogosult) **szedi be.**

Az ehhez kapcsolódó adóbevallást benyújtó személye az adózó vagy képviselője, vagy állandó meghatalmazottja. Az **adóbevallás benyújtása** az erre a célra rendszeresített nyomtatványon történhet, melyre elektronikus formában (OHP, ePapír) valamint levélben, illetve személyesen az ügyfélszolgálaton keresztül van mód. Ezt a **tárgyhónapot követő hó 15. napjáig** kell megtenni.

A beszedésre kötelezett a megállapított adót akkor is köteles **megfizetni**, ha azt elmulasztotta beszedni, mégpedig az adóbevallás benyújtására nyitva álló határnapig – azaz a **tárgyhónapot követő hónap 15. napjáig.**

A Htv. ezen adónemnél is meghatározza az adómentesség eseteit.

Hajdúnánás Városi Önkormányzat Idegenforgalmi adója beszedési számla: **11738077-15372662-030900000**

Helyi adóügyi kérdésekben részletes tájékoztatás található Hajdúnánás honlapján, illetve további információ kérhető a Hajdúnánási Közös Önkormányzati Hivatal Közgazdasági Irodája Adóügyi Csoportjának munkatársaitól.

**Hajdúnánási Közös Önkormányzati Hivatal Adóügyi Csoportja**